CELEX: 62009TN0071
Language: el
Date: 2009-02-20 00:00:00
Title: Υπόθεση T-71/09: Προσφυγή που ασκήθηκε στις 20 Φεβρουαρίου 2009 — Química Atlântica κατά Επιτροπής

16.5.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 113/36
            
         Προσφυγή που ασκήθηκε στις 20 Φεβρουαρίου 2009 — Química Atlântica κατά Επιτροπής
   (Υπόθεση T-71/09)
   2009/C 113/74
   Γλώσσα διαδικασίας: η πορτογαλική
   
      Διάδικοι
   
   
      Προσφεύγουσα / ενάγουσα: Química Atlântica, Lda (Λισσαβώνα, Πορτογαλία) (εκπρόσωπος: J. Teixeira Alves, δικηγόρος)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   
               —
            
            
               Να αναγνωρίσει ότι η Επιτροπή είχε την υποχρέωση να θεσπίσει μέτρα για την εναρμόνιση των κριτηρίων κατατάξεως και δασμολογήσεως του εισαγομένου από την Τυνησία φωσφορικού διασβεστίου·
            
         
               —
            
            
               να αναγνωρίσει ότι η παράλειψη αυτή της Επιτροπής οδήγησε σε σημαντικές διαφορές δασμολογήσεως των διασαφουμένων στην Πορτογαλία εμπορευμάτων, σε σύγκριση με τα διασαφούμενα στα κράτη μέλη που, λόγω γεωγραφικής γειτνιάσεως, ανταγωνίζονται τους εισαγωγείς που τα διασαφούν στην Πορτογαλία·
            
         
               —
            
            
               να υποχρεώσει την Επιτροπή να θεσπίσει μέτρα εναρμονίσεως της δασμολογικής κατατάξεως του φωσφορικού διασβεστίου·
            
         
               —
            
            
               να υποχρεώσει την Επιτροπή να λάβει υπόψη ότι το φωσφορικό διασβέστιο είναι ανόργανο προϊόν, λαμβανόμενο με χημική αντίδραση μέσω προσθήκης οξέως σε μεταλλεύματα, γι’ αυτό και η κατάταξή του στα πρώτα είκοσι τέσσερα κεφάλαια του Κοινού Δασμολογίου εξ αρχής αποκλείεται·
            
         
               —
            
            
               να υποχρεώσει την Επιτροπή να θεσπίσει μέτρα ώστε η ακολουθούμενη στα διάφορα κράτη μέλη κατάταξη να είναι εναρμονισμένη και να υπακούει σε κατάλληλα ερμηνευτικά κριτήρια·
            
         
               —
            
            
               να αναγνωρίσει το δικαίωμα της ενάγουσας προς επιστροφή των δασμών που υποχρεώθηκε να καταβάλει πέραν του ύψους που προέκυπτε από την εφαρμογή του συντελεστή του κωδικού 28 35 52 90 του Δασμολογίου.
            
         
               —
            
            
               να καταδικάσει την Επιτροπή να καταβάλει τα δικαστικά έξοδα και την απαραίτητη δαπάνη που φέρει η ενάγουσα, και ειδικότερα τα οδοιπορικά, έξοδα παραμονής και την αμοιβή του δικηγόρου.
            
         
      Ισχυρισμοί και κύρια επιχειρήματα
   
   Η ενάγουσα εμπορεύεται φωσφορικό διασβέστιο, εισαγόμενο από την Τυνησία, το οποίο, μέχρι το 1994, διασαφούσε στο τελωνείο με την περιγραφή Υδρογονο-ορθοφωσφορικό του ασβεστίου (φωσφορικό διασβέστιο), υπό τον κωδικό 2835 52 90 της κοινής ονοματολογίας. Οι πορτογαλικές τελωνειακές αρχές επέβαλαν να διασαφείται το φωσφορικό διασβέστιο υπό τον κωδικό 2309 90 98 της κοινής ονοματολογίας, ως παρασκευάσματα των τύπων που χρησιμοποιούνται για τη διατροφή των ζώων — άλλα, που υπόκεινται σε υψηλούς δασμούς. Αντιθέτως, στη Γαλλία, το Ηνωμένο Βασίλειο και την Ισπανία, που απορροφούν το σύνολο σχεδόν του φωσφορικού διασβεστίου, που προέρχεται από την Τυνησία και εξάγεται στην ΕΕ, το ίδιο προϊόν κατετάγη υπό τον κωδικό 2835 52 90 του Δασμολογίου, με συντελεστή μηδέν.
   Η ενάγουσα ζήτησε επιμόνως από την Επιτροπή να θεσπίσει μέτρα εναρμονίσεως της δασμολογικής κατατάξεως του φωσφορικού διασβεστίου, αλλ’ η Επιτροπή ουδέποτε ενήργησε. Η Επιτροπή, από το 2005, αναβάλλει τη λήψη αποφάσεως για την εναρμόνιση του φωσφορικού διασβεστίου. Τον Δεκέμβριο του 2008, η Επιτροπή εξέδωσε ρητή πράξη, αρνητικού περιεχομένου, με την οποία, αφενός μεν δηλώνει ότι η κατάταξη του φωσφορικού διασβεστίου στη δασμολογική κλάση 2309 γίνεται αποδεκτή και εφαρμόζεται ομοιόμορφα στα διάφορα κράτη μέλη, αφετέρου δε αρνείται, κατά συνέπεια, να θεσπίσει μέτρα ενοποιήσεως της κατατάξεως. Η Επιτροπή έχει στη διάθεσή της αυθεντικά έγγραφα που αποδεικνύουν ότι το φωσφορικό διασβέστιο που εισάγεται από την Τυνησία, τον κυριότερο προμηθευτή της Κοινότητας, κατατάσσεται στη Γαλλία και την Ισπανία με τον κωδικό 2835 25 90 του δασμολογίου και είχε τα μέσα να πληροφορηθεί ότι, τουλάχιστον, στο Ηνωμένο Βασίλειο, επίσης ακολουθείται αυτή η κατάταξη. Ο απλός ισχυρισμός ότι σε άλλα κράτη μέλη δεν υφίστανται προβλήματα κατατάξεως του φωσφορικού διασβεστίου αποτελεί μισή αλήθεια, διότι δεν αναφέρεται ότι στα κράτη μέλη αυτά δεν εισάγεται φωσφορικό διασβέστιο από την Τυνησία. Επεβάλλετο να ελέγξει η Επιτροπή αν το φωσφορικό διασβέστιο της Τυνησίας είχε σύνθεση παραπλήσια με των υποκαταστάτων, που εισάγονται από άλλες πηγές, πράγμα που δεν έπραξε, παρ’ όλον ότι η Επιτροπή εγνώριζε την ύπαρξη μιας Δεσμευτικής Δασμολογικής Πληροφορίας στη Γαλλία. Η απάντηση της Επιτροπής στις διαμαρτυρίες της εναγομένης νομιμοποιεί δασμολογικές κατατάξεις διιστάμενες και άρα κατ’ ανάγκην εσφαλμένες, θεμελιώνεται σε προϋποθέσεις που δεν αληθεύουν και καταλήγει στη μη λήψη οποιουδήποτε μέτρου εναρμονίσεως των κριτηρίων κατατάξεως, διατηρώντας έτσι την υφιστάμενη κατάσταση αοριστίας.
   Τα πορτογαλικά δικαστήρια επικύρωσαν τις αποφάσεις των πορτογαλικών τελωνειακών αρχών, χωρίς να υποβάλουν προδικαστικό ερώτημα στο Δικαστήριο όπως είχαν υποχρέωση. Σε όλα τα κράτη μέλη που εισάγουν φωσφορικό διασβέστιο από την Τυνησία, το εμπόρευμα διασαφείται υπό τον κωδικό 2835 52 90 του δασμολογίου. Η διαφορά αυτή δασμολογικής κατατάξεως, που αντανακλάται στο ύψος του δασμού, εξετόπισε την ενάγουσα από την ισπανική αγορά, όπου το φωσφορικό διασβέστιο ετύγχανε απαλλαγής δασμών, διότι κατετάσσετο στην κλάση 2835 52 90 του Δασμολογίου.